ธปท.ไม่ห่วงโดนบัญชีดำกม.ฟอกเงิน
ธปท.ลั่นธุรกรรมการเงินไทยที่ต้องทำกับต่างชาติยังไม่ได้รับผลกระทบจากการขึ้นบัญชีสีเทาไม่มีกฎหมายกันฟอกเงินจากก่อการร้าย
19 พ.ค. 2555

ธปท.ลั่นธุรกรรมการเงินไทยที่ต้องทำกับต่างชาติยังไม่ได้รับผลกระทบจากการขึ้นบัญชีสีเทาไม่มีกฎหมายกันฟอกเงินจากก่อการร้าย
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า สถาบันการเงินและเอกชนไทยยังไม่ได้รับผลกระทบการทำธุรกรรมกับสถาบันการเงินในต่างประเทศในขั้นรุนแรงอะไร จากการที่ประเทศไทยถูกขึ้นบัญชีสีเทาประเทศที่กฎหมายฟอกเงินไม่ต่อต้านการฟอกเงินเพื่อก่อการร้าย
ทั้งนี้ คณะทำงานเฉพาะกิจเพื่อดำเนินมาตรการทางการเงิน (Financial Action Task Force หรือ FATF) ได้จัดอันดับให้ประเทศไทยติดบัญชีประเทศที่มีความเสี่ยงในการฟอกเงินและสนับสนุนการก่อการร้ายเมื่อเดือน ก.พ.ที่ผ่านมา จนสมาคมธนาคารไทยเรียกร้องให้รัฐบาลแก้ไขปัญหานี้โดยด่วน
“เท่าที่คุยกับกฤษฎีกา เชื่อว่าเรื่องนี้แก้ไขไม่อยาก ประเทศไทยไม่มีพฤติกรรมสนับสนุนการก่อการร้ายและการฟอกเงินอยู่แล้ว ส่วนกรณีที่บอกว่าคนไทยไปกดเงินสดในต่างประเทศไม่ได้นั้น เท่าที่สอบถามกับทางแบงก์ก็ยังไม่ได้มีปัญหาในเรื่องนี้ เพราะเท่าที่ตรวจสอบดูปัญหานี้ไม่ได้กระทบรุนแรง หรือเป็นอุปสรรคขนาดใหญ่ในการทำธุรกรรมการเงินของไทย เพราะเท่าที่รับทราบจากแบงก์ยังไม่ได้รับผลกระทบรุนแรง การเรียกเอกสารก็ไม่ได้รับรายงานอะไรเป็นพิเศษ ในภาคการค้าการส่งออกก็ไม่น่าจะกระทบกับผู้ค้ามากอย่างที่เป็นห่วงกันเพราะการค้าขาย การรับสินค้า ผู้ค้าขายก็น่าจะรู้จักกันอยู่แล้ว” นายประสาร กล่าว